মুজিব এসেনশিয়ালিস্ট ভাবেই যুগের উপযুক্ত লোক, এবং যুগটা এসেনসিয়ালি অপরিবর্তনীয় ছিল; এমন কথাই কিন্তু আপনি বলছেন। ফলে আউট অব কনেটেক্সট এবং এসেনসিয়ালিজমের অভিযোগ আপনার দিকেই যায়। ততকালীন সরকার যুদ্ধ-নারীদের জন্য যে উদ্যোগ নিয়েছেন তাতে আপনার সন্তোষ তাই সমর্থনীয় নয়। যে বিরাট বিপর্যয় হয়েছিল তার তুলনায় তা অতি সামান্য। প্রয়োজন ছিল জাতীয় আলোড়ন। সেটা কোনো মহত প্রকল্পের জন্য নয়, লাখ লাখ নারীর বেঁচে থাকার প্রশ্ন। মোদ্দা কথা, তাদের জন্য ক্ষমতাসীন এবং সমাজপতিরা মামুলি খুটখাট, কয়েকশ টাকা বা একটি শাড়ির বেশি কিছু ভাবতে পারেননি। এই কনটেক্সটকে যৌক্তিক বলে মেনে নেওয়া কীভাবে সম্ভব? যে সরকার বলপূর্বক জাতীয়করণ করে তাতে দলীয় লোকদের অধিকর্তার পদে বসাতে পারে, রক্ষীবাহিনী করতে পারে, বাকশাল গঠন করার মতো মহাযজ্ঞ ঘটাতে পারে, তারা এটা পারে না কেন? এটাকে পয়লা নম্বর সমস্যা মনে না করার জন্য। আমি আবারো বলছি, এটা সমাজ সংষ্কারের ঐচ্ছিক প্রশ্ন নয়, গভীর গহ্বরে আটকে থাকা অজস্র মানুষকে হাত বাড়িয়ে তোলা না তোলার প্রশ্ন। ব্যক্তিগত মমতা দিয়ে আমি রাজনীতির বিচার করতে শিখিনি। জিয়াউর রহমান নিজে নাকি সত ছিলেন, কিন্তু সমাজ-অর্থনীতি-রাজনীতিতে যে দুর্বৃত্তপনার তিনি জন্ম দিয়েছিলেন, তা ক্ষমাহীন। এর সাপেক্ষে তার ব্যক্তিগত সততা অতি নগন্য ব্যাপার।